Nõukogu määrus (EÜ) nr 1553/95,

29. juuni 1995,

millega kohandatakse viiendat korda Kreeka ühinemisaktile lisatud protokolliga nr 4 kehtestatud puuvilla abisüsteemi

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse Kreeka ühinemisakti, eriti puuvilla käsitleva protokolli nr 4 (viimati muudetud määrusega (EÜ) nr 2760/94 [1]) lõiget 11,

võttes arvesse nõukogu 30. juuni 1992. aasta määrust (EMÜ) nr 2052/92, millega kohandatakse teist korda Kreeka ühinemisaktile lisatud protokolliga nr 4 kehtestatud puuvilla abisüsteemi, [2] eriti selle artiklit 5,

võttes arvesse komisjoni ettepanekut, [3]

võttes arvesse Euroopa Parlamendi arvamust, [4]

võttes arvesse majandus- ja sotsiaalkomitee arvamust [5]

ning arvestades, et:

määruse (EMÜ) nr 2052/92 artiklis 5 osutatud läbivaatamine protokolliga nr 4 kehtestatud süsteemi toimimise kindlakstegemiseks on näidanud, et süsteemi tuleb kohandada;

puuvillakasvatuse mõju uurimine piirkondades, kus sellega tegeldakse, näitab, et ühenduse nendes piirkondades, mis on kõnealuse kultuuri jaoks kõige sobivamad, on tootmist võimalik suurendada, võttes arvesse ühenduse nõudlust puuvillakiu järele; vastavalt sellele tuleks suurendada garanteeritud maksimumkogust;

teisest küljest tuleks selleks, et kõnealuse kultuuri tootmine ei laieneks vähemsobivatesse piirkondadesse ning et vältida kulutuste suurenemist, alandada soovitushinda võrdeliselt garanteeritud maksimumkoguse suurendamisega ning kõrvaldada toetuse vähendamise piirangud garanteeritud maksimumkoguse ületamise korral; soovitushinna kindlaksmääramisel tuleb arvesse võtta nõukogu 23. jaanuari 1995. aasta määrusega (EÜ) nr 150/95 (millega muudetakse määrust (EMÜ) nr 3813/92 ühise põllumajanduspoliitika raames kohaldatavate arvestusühiku ja ümberarvestuskursside kohta) [6] sätestatud kohandust eküüdes väljendatud hindade suhtes;

eelarvearvutuste hõlbustamiseks ja ettevõtjatele võrdsete tingimuste tagamiseks ei tohiks ühelgi juhul lubada abi vähendamise edasilükkamist;

tootjaliikmesriikides valitsevate tootmissuundade mitmekesisus on kaasa toonud selle, et tasakaalustamiskord toimib ebaõiglaselt; õiglasema süsteemi kehtestamiseks tuleks sätestada, et garanteeritud maksimumkoguse ületamise korral vähendatakse ületamise põhjustanud liikmesriigis võrdeliselt abi; sellise vähendamise mõju võib siiski leevendada, tingimusel et maailmaturu keskmist hinnataset arvesse võttes ei ületata ettenähtud eelarvelisi vahendeid; lisaks tuleks sätestada, et liikmesriigid, kes on võimalikud puuvillatootjad, võivad hakata puuvilla kasvatama, seades tootmise sellisele tasemele, mille puhul ei kohaldata tasakaalustamiskorda;

võimaldamaks ettevõtjatel kasutada pikemaid tootmis- ja töötlemisprogramme, ei tuleks enam igal aastal kindlaks määrata soovitushinda ega tootjale abi saamise tagamiseks makstavat miinimumhinda;

määrusega (EMÜ) nr 1152/90 [7] kehtestatud abisüsteem puuvilla väiketootjatele on kaasa toonud tootmisstruktuuride muutumise sellisel määral, et soovitud eesmärki ei ole saavutatud; seepärast tuleks kõnealuse süsteemi kaotamiseks tunnistada määrus (EMÜ) nr 1152/90 kehtetuks;

pidades silmas ühes tootjaliikmesriigis põua tõttu tekkinud probleeme ja selle tõsiseid tagajärgi asjaomase riigi ettevõtjatele, tuleb eriti kiiresti kehtestada õiglasem juhtimissüsteem; muude eespool nimetatud süsteemi analüüsist tulenevate eesmärkide järgimisega kaasneb vajadus teha kohandused võimalikult kiiresti; eelkõige tuleks võimalikult kiiresti kaotada väiketootjate abisüsteem, et lõpetada ühenduse vahendite ebaefektiivne ja ebasoovitav kasutamine; eri meetmed moodustavad osa tervikust; seetõttu tuleks sätestada, et kõiki asjaomaseid meetmeid kohaldatakse 1995/96. turustusaastal;

kogemused võivad näidata, et eespool nimetatud protokolliga sätestatud süsteemis on vaja teha muid kohandusi; vastavalt sellele tuleks sätestada menetlus, mis lubab nõukogul asjaomast süsteemi kohandada,

ON VASTU VÕTNUD KÄESOLEVA MÄÄRUSE:

Artikkel 1

Käesoleva määrusega sätestatakse kohandused puuvillatootmise abisüsteemis, mis on sätestatud Kreeka ühinemisaktile lisatud protokolli nr 4 lõigetes 3, 8, 9 ja 11 ning kohandatud määrusega (EMÜ) nr 1964/87. [8]

Artikkel 2

Määruse (EMÜ) nr 1964/87 artikkel 2 asendatakse järgmisega:

"Artikkel 2

1. Kehtestatakse garanteeritud maksimumkogus, mille eest antakse protokolli nr 4 punktis 3 osutatud abi.

Kõnealuseks koguseks määratakse 1031000 tonni toorpuuvilla iga turustusaasta kohta.

2. Garanteeritud maksimumkogus jagatakse liikmesriikide vahel järgmiselt (garanteeritud riiklik kogus):

Hispaania: | 249000 tonni, |

Kreeka: | 782000 tonni. |

3. Ilma et see piiraks lõike 4 kohaldamist, kui turustusaasta tegelik toodang ületab garanteeritud maksimumkoguse, vähendatakse liikmesriigis, kus toodang ületab garanteeritud riikliku koguse, asjaomase aasta soovitushinda protsendimäära võrra, mis võrdub poolega protsendimäärast, millega on ületatud garanteeritud riiklik kogus. Kõnealuse vähendusprotsendi kehtestamisel võetakse ühelt poolt arvesse kogust, mille võrra garanteeritud maksimumkogus on ületatud, ja teiselt poolt asjaomase liikmesriigi tegeliku toodangu ja garanteeritud riikliku koguse vahet.

Kohaldatavad vähendusprotsendid määratakse kindlaks määruse (EMÜ) nr 1308/70 [9] artiklis 12 sätestatud korras.

4. Kui turustusaasta jooksul:

- kohaldatakse lõike 3 sätteid,

- abisumma kindlaksmääramiseks kasutatud maailmaturuhinna kaalutud keskmine on suurem kui 30,2 eküüd 100 kg kohta ja

- kõnealuse abisüsteemi eelarvelised kogukulud on väiksemad kui 770 miljonit eküüd,

kasutatakse kolmandas taandes osutatud eelarve erinevust abisumma suurendamiseks liikmesriikides, kus tegelik toodang ületab garanteeritud riikliku koguse.

Esimese lõigu kohaselt suurendatud abisumma ei või siiski ületada:

- abisummat, mis on arvutatud lõiget 3 kohaldamata, ega

- abisummat, mis on arvutatud pärast lõike 3 kohaldamist garanteeritud maksimumkoguse 1120000 tonni toorpuuvilla põhjal, millest Hispaania garanteeritud riiklik kogus on 270000 tonni ja Kreeka garanteeritud riiklik kogus 850000 tonni.

Abisumma suurenduse määramise üksikasjalikud eeskirjad ja kõnealuse määramise jaoks liikmesriikide poolt komisjonile esitatav teave määratakse kindlaks määruse (EMÜ) nr 1308/70 artiklis 12 sätestatud korras.

5. Lõikeid 3 ja 4 ei kohaldata muude liikmesriikide suhtes peale Kreeka ja Hispaania. Kui ühes asjaomases liikmesriigis ületab tegelik toorpuuvillatoodang turustusaasta jooksul 1500 tonni ja ühenduse tegelik toodang ületab garanteeritud maksimumkoguse, vähendatakse soovitushinda asjaomases liikmesriigis protsendimäära võrra, mis võrdub poolega protsendimäärast, mille võrra on 1500 tonni ületatud."

Artikkel 3

Protokolli nr 4 lõige 8 asendatakse järgmisega:

"8. Soovitushinnaks määratakse 106,30 eküüd 100 kg toorpuuvilla kohta.

Kõnealune hind kehtib sellise puuvilla puhul:

- mis on veatu ja standardse turustuskvaliteediga,

- mille niiskusesisaldus on 10 % ja lisanditesisaldus 3 %,

- mille omadused võimaldavad sellest pärast puuvillakiu seemnetest eraldamist toota 32 % 5. kvaliteediklassi kuuluvat (white middling) 28 mm pikkust (1–3/32) kiudu."

Artikkel 4

Protokolli nr 4 lisatakse järgmine lõige:

"8a. Tootmistoetust antakse üksnes ettevõtetele, kes ostavad toorpuuvilla hinnaga, mis on vähemalt võrdne miinimumhinnaga. Miinimumhinnaks määratakse 100,99 eküüd 100 kg sellise toorpuuvilla eest, mille kvaliteet on võetud aluseks põllumajandusettevõtja juures kehtiva soovitushinna arvutamisel."

Artikkel 5

Protokolli nr 4 lõike 9 teise lõigu punkt a jäetakse välja.

Artikkel 6

Protokolli nr 4 lõige 11 asendatakse järgmisega:

"11. Enne 1999/2000. turustusaasta algust saadab komisjon nõukogule aruande puuvilla abisüsteemi toimimise kohta. Kui aruandest ilmneb, et see on vajalik, teeb nõukogu komisjoni ettepanekul kvalifitseeritud häälteenamusega ja pärast Euroopa Parlamendiga konsulteerimist otsuse süsteemi kohandamise kohta, võttes arvesse kõnealuse süsteemi ning põllukultuuride toetussüsteemi kohaldamisel saadud kogemusi."

Artikkel 7

Määrus (EMÜ) nr 1152/90 tunnistatakse kehtetuks alates 1. septembrist 1995. Seda kohaldatakse jätkuvalt 1994/95. turustusaastat käsitlevate abitaotluste suhtes.

Artikkel 8

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1995/96. turustusaastast.

Käesolev määrus on tervikuna siduv ja vahetult kohaldatav kõikides liikmesriikides.

Luxembourg, 29. juuni 1995

Nõukogu nimel

eesistuja

J. Barrot

[1] EÜT L 294, 15.11.1994, lk 1.

[2] EÜT L 215, 30.7.1992, lk 10.

[3] EÜT C 94, 14.4.1995, lk 4.

[4] EÜT C 151, 19.6.1995.

[5] EÜT C 155, 21.6.1995, lk 21.

[6] EÜT L 22, 31.1.1995, lk 1.

[7] EÜT L 116, 8.5.1990, lk 3. Määrust on muudetud määrusega (EMÜ) nr 2054/92 (EÜT L 215, 30.7.1992, lk 13).

[8] EÜT L 184, 03.7.1987, lk 14. Määrust on viimati muudetud määrusega (EÜ) nr 2760/94 (EÜT L 294, 15.11.1994, lk 17).

[9] EÜT L 146, 4.7.1970, lk 1. Määrust on viimati muudetud määrusega (EÜ) nr 3290/94 (EÜT L 349, 31.12.1994, lk 105).

--------------------------------------------------